Afrim S. Gashi

Afrim S. Gashi (26 dhjetor 1977 – 3 gusht 1998) ishte luftëtar i Ushtrisë Çlirimtare të Kosovës gjatë Luftës së Kosovës. Ai veproi në kuadër të Zonës Operative të Drenicës dhe ra në luftime në vitin 1998. Në vitin 2017 u shpall Hero i Kosovës.

 Jeta dhe arsimi 
Afrim Gashi lindi më 26 dhjetor 1977 në fshatin Kryshec, Skenderaj. Arsimin fillor e kreu në fshatin Polac, ndërsa shkollën e mesme teknike e përfundoi në Llaushë, në shkollën që sot mban emrin “Anton Çetta”.

Në vitin 1997 u regjistrua në Degën e Gjuhës Angleze në Universitetin e Prishtinës. Për shkak të mbylljes së institucioneve arsimore nga autoritetet serbe, mësimi zhvillohej në ambiente private.

 Aktiviteti në UÇK 
Me intensifikimin e veprimtarisë së UÇK në rajonin e Drenicës, Afrim Gashi ndërpreu studimet dhe iu bashkua UÇK-së. Fillimisht u sistemua në pikën luftarake në fshatin Llaushë e quajtur "Gulinovi", nën komandën e Jetullah Gecit.

Më vonë u inkuadrua në njësitin “Shigjeta” të Brigadës 113 “Mujë Krasniqi”, pjesë e Zonës Operative të Drenicës. Në qershor 1998, me urdhër të Shtabit të Përgjithshëm të UÇK-së, u dërgua përkohësisht në Zonën Operative të Dukagjinit, ndërsa më pas u kthye në Drenicë, ku mori pjesë në aksione luftarake.

 Vdekja 
Më 3 gusht 1998, gjatë një përballjeje me forcat serbe në afërsi të Manastirit të Deviçit, Afrim Gashi ra në luftime pas disa orësh rezistence. Për shkak të intensitetit të luftimeve dhe sulmeve të pandërprera, bashkëluftëtarët nuk arritën ta tërhiqnin trupin e tij nga vendi i rënies.

 Varrosja dhe nderimet 
Në tetor 1998, me ndërmjetësimin e OSBE-së, trupi i Afrim Gashit u tërhoq dhe u varros më 10 tetor 1998 në varrezat e fshatit Kryshec, Skenderaj.

Ai u shpall dëshmor i luftës së Kosovës. Familja e tij ka marrë mirënjohje nga strukturat e UÇK dhe organizata të dala nga lufta. Më 24 korrik 2017, me vendim të Presidentit të Republikës së Kosovës, Hashim Thaçi, Afrim Gashi u dekorua me urdhrin Hero i Kosovës.

 Referime 

Category:1977 lindje
Category:1998 vdekje
Category:Ushtarë të Ushtrisë Çlirimtare të Kosovës
Kategoria:Dëshmorë kosovarë
Kategoria:Dëshmorë shqiptarë
Category:Hero i Kosovës
Kategoria:Njerëz nga Skënderaj